Predkladacia správa

Vláda SR uznesením č.83/1995 vymenovala Ing. Karola Česneka splnomocnencom pre zmluvné zabezpečenie prevádzky a údržby 750 kV medzištátnych vedení spájajúcich Ukrajinu s Poľskou republikou a Ukrajinu s Maďarskou republikou. 
Funkcia splnomocnenca vlády SR pre zmluvné  zabezpečenie  prevádzky a  údržby 750 kV medzištátnych vedení spájajúcich Ukrajinu s Poľskou republikou a Ukrajinu s Maďarskou republikou bola zriadená na základe posúdenia  medzivládnych zmlúv pri delení majetku ČSFR a SR, za účelom riešenia prípadných problémov pri príprave výstavby a prevádzke uvedených 750 kV vedení. Výkonom funkcie bol poverený Ing. Karol Česnek, ktorý v čase poverenia zastával funkciu predsedu predstavenstva Slovenských elektrární, a.s..
Dňa 30.8.2000 vláda prerokovala materiál "Audit súladu činností a financovania ústredných orgánov štátnej správy a organizácií a ich pôsobností"  a prijala uznesenie č.694 k zabezpečeniu jeho záverov. Audit v čl. 32 - Poradné orgány vlády a splnomocnenci vlády SR, hodnotí inštitucionálne zabezpečenie a spôsob financovania činnosti splnomocnencov, pričom v závere konštatuje, že "Počet splnomocnencov je nevyhnutné obmedziť a zvážiť tých ktorí existujú iba formálne".
Na základe prehodnotenia funkcie splnomocnenca vlády SR pre zmluvné zabezpečenie prevádzky a údržby 750 kV medzištátnych vedení spájajúcich Ukrajinu s Poľskou republikou a Ukrajinu s Maďarskou republikou s ohľadom na skutočnosť, že funkcia splnomocnenca sa v posledných rokoch stala formálnou a na uskutočnenú transformáciu a privatizáciu slovenskej energetiky stratila svoje opodstatnenie, MH SR navrhuje zrušiť túto funkciu s okamžitou platnosťou.